VF Plus saal verdagte perd op | Maroela Media
Peter Marais, dr. Pieter Groenewald, dr. Corné Mulder en Erika Botha-Rossouw. Foto: VF Plus
Die Vryheidsfront Plus het nou 'n vreemde perd opgesaal in sy keuse as premierskandidaat in die Wes-Kaap – een wat al in amper elke denkbare stal gestaan het.
Peter Marais (70) het in 1984 NP-lid van PW Botha se driekamerparlement geword en was sedertdien lid van die Nuwe Nasionale Party, die Demokratiese Alliansie (waarvan hy burgemeester en 'n paar maande lank die premier was), die New Labour Party en Cope. Hy was ook al, en is dalk steeds, 'n raadgewer vir die Onafhanklike burgerregteorganisasie (Icosa). As premier is hy in 2002 deur die DA-leier Tony Leon in die pad gesteek.
Hy was as Wes-Kaapse premier vir korrupsie en seksuele teistering aangekla, maar is in die hooggeregshof onskuldig bevind. Die DA-leier Tony Leon het hom nogtans as premier afgedank.
Hy het in 2013 die Bruin Bemagtiging Beweging (BBB) [sic] gestig en hom begin beywer vir 'n einde aan diskriminasie teen bruin mense, iets waaroor hy steeds baie sterk voel.
"Die bruin mense het nie 'n geloofwaardige stem wat sy saak op die hoogste vlakke kan stel nie en Afrikaans is op sy sterfbed. 'Ons mense' kan nie werk of Afrikaanse skole vir hul kinders kry nie, en miljoene mense kom die land binne," het hy gesê. Hy is ook, soos die VF+, verbind tot Christelike waardes.
Marais sê sy gesprekke met die VF+ het al in 2014 begin en die prosedures om as premierskandidaat benoem te word, is afgehandel.
Mees ervare kandidaat
Pieter Groenewald, leier van die VF+, sê geen ander opposisieparty het 'n meer ervare premierskandidaat nie. Sy party veg vir die beskerming van minderheidsregte "wat minderhede teen die tirannie van die meerderheid moet beskerm." Hy sien regstellende aksie is 'n voorbeeld van diskriminasie teen wit en bruin.
Die VF+ is van mening dat dit die soort beleid is waarmee hy onder die DA se meerderheid van 60% kan maai. Die DA is juis landwyd op die agtervoet nadat Mmusi Myeni die leierskap by Helen Zille oorgeneem het. Zille is seker die naaste wat 'n politikus aan onkreukbaar kan kom – sy het die Wes-Kaap by die ANC afgeneem en hom omskep in die land se topprovinsie – maar is opgeoffer ter wille van die soeke na meer swart steun.
Die VF+ het vier van die 400 setels in die nasionale parlement, maar kon in die laaste provinsiale verkiesing net 11 587 stemme trek en het dubbel soveel nodig om 'n setel in die Wes-Kaapse wetgewer te kry.
Groenewald sê marknavorsing dui daarop dat 'n groot aantal Wes-Kaapse kiesers onseker is vir wie hulle moet stem, en dis húlle waarop die VF+ hom toespits.
Corné Mulder, die VF+ se Wes-Kaapse leier, sê sy party wil die ANC of 'n ANC-EFF-koalisie sowel as 'n suiwer DA-regering voorkom.
Intussen het Patricia de Lille, gewese DA-burgemeester, se Good-party, wat tot groot mate op bruin kiesers gemik is, ook op die toneel verskyn. Dit gaan dit vir die VF+ net moeiliker maak om die nodige steun te bekom.
Marais het in 'n onlangse toespraak gesê jy kan die Afrikaners vir alles uitskel, maar jy kan nie sê hulle het niks gebou nie.
"Yskor, Denel, skole, hospitale, technikons en universiteite is gebou deur Afrikaners wat as regs beskou word. En alles wat gebreek is, het hulle nie gebreek nie."
Marais is ook ten gunste daarvan dat die Wes-Kaap met sy meerderheid bruin bevolking van die res van die land moet afstig.
Die Cape Party beywer hom sedert sy stigting hiervoor en het ook die steun van die nuutgestigte Gatvol Capetonian-party, wat registrasie geweier is.
Daar is ook baie wit mense wat deel in hierdie onhaalbare droom, en die stryd tussen bruin en swart is vir baie van die Kaapse onluste verantwoordelik, maar word nie in die hoofstroommedia so gerapporteer nie. Daar was wel 'n onlangse berig dat bruin kiesers wat met die DA ontevrede is ook nie in die EFF tuis voel nie en die rug in groot getalle op hom draai. Hul nuwe tuiste sal straks die Good Party wees.
Die jongste OVK-syfers toon dat 285 partye vir die nasionale verkiesing geregistreer het. Hulle moet nog 'n deposito van R200 000 elk (R45 000 vir die provinsiale wetgewers) betaal en die getal sal waarskynlik aansienlik krimp. Daar is 26,7 miljoen mense op die kiesersrol, van wie 1,19 miljoen nuut geregistreer is.
Die VF+ het natuurlik bestaansreg, maar sy jongste stap dui op blatante opportunisme. Mmusi Maimane en die verdeeldheid in die party het baie stemme vir die DA verloor. Dis nie stemme wat die VF+ met sy bruin premierskandidaat gaan kry nie, ook nie van bruin mense nie.
Nou kan ek vir niemand stem nie want hierdie ouens was my laaste hoop en toe bring hulle nou hierdie perd in die stal en woeps daar gaan my stem – by die hek uit!
Org net twee punte: wie anders en samewerking is dringend nodig. Dit is interressant dat diegene wat nie hou van samewerking tussen wit en bruin wel dit so half noem of impliseer, en ek verstaan hul standpunt en respekteer dit. Ek het ook nie van die idee van die 3 kamer parlement gehou nie, maar nie oor die saamwerk ding nie, maar bloot omdat die die proses aan rol gesit het van vandag se 1man 1stem gemors. Maar in die Kaap is 'n groot konsentrasie bruin mense en saam met die wit Afrikaners het hul ook 'n vryheids strewe wat… Lees meer »
So 'n onderdagte keuse gee 'n aanduiding van die Pieter Party + se dogmatiek. Nog Pietertjies wat parlement toe wil gaan, steek die hande op. Die party stel nie belang in die res van die volk nie. Lekker sitplekke met groot salarisse… Pieter Marais soek bloot net nog 'n dom groep wat 'n kassie vir hom bied om vanaf droog te maak. Hy wil gou die leier van die futlose groepie word wat die Kaap se vlakte as grondjie wil he.
Ek verstaan die VF se doel. Hulle probeer bewys dat hulle nie 'n rassistiese "slegs blankes" party is nie. Maar of dit gaan werk weet ek nie. Ek kan nie sien dat hulle enige bruin stemme sal trek nie.
Lanklaas so pot snert gelees. Hierdie is n uitstekende stap vir die VF+. Wie op aarde kan nie met Peter Marais se toespraak saamstem nie? Hulle staan vir minderhede, vir Afrikaans, en vir geregtigheid. Die kleur van jou vel is irrelevant.
As jy skuif van een maatskappy na n ander beteken dit nie jys n verraaier nie, dit beteken eenvoudig n ander maatskappy het vir jou n beter geleentheid gebied. Die beleide van al die partye waarby hy al betrokke was is eenders. Almal het n mate van klassieke liberalisme.